दिल्ली: ताबड़तोड़ फायरिंग से थर्राई राजधानी, पूर्व BSP नेता और हिस्ट्रीशीटर वीरेंद्र मान को मारी 25 से ज्यादा गोलियां  
ताबड़तोड़ फायरिंग से थर्राई दिल्ली
वीरेंद्र मान को मारी 25 से ज्यादा गोलियां 
वीरेंद्र मान नरेला थाने का घोषित अपराधी था
नरेला लामपुर मोड़ पर सुबह करीब 10.45 मिनट पर 45 साल का वीरेंद्र काला उर्फ मान अपनी सफेद रंग की हुंडई कार से जा रहा था तभी घात लगाए करीब 10 बदमाशों ने वीरेंद्र की कार पर ताबड़तोड़ फायरिंग करना शुरू कर दिया और चंद सेकंड में वीरेंद्र का शरीर गोलियां से छलनी कर दिया. पुलिस सूत्रों के मुताबिक करीब 26 गोली वीरेंद्र को मारी गई हैं और एक दर्जन से ज्यादा गोली उसकी कार पर चलाई गई हैं. इसका सबूत कार पर लगे गोलियां के तमाम निशान दे रहे हैं. ताबड़तोड़ फायरिंग की जानकारी जब तक पुलिस को मिलती तब तक सभी हमलावर मौके से फरार हो गये.  बताया जा रहा है कि घात लगाए हमलावर स्विफ्ट गाड़ी से थे.
घटना के बाद वीरेंद्र के शव को पोस्टमॉर्टम के लिए भेज दिया गया है. बताया जाता है कि वीरेंद्र नरेला के खेड़ा खुर्द का रहने वाला था और पहले बसपा पार्टी से 2013 में विधानसभा और एक बार नगर निगम का चुनाव भी लड़ चुका था. फिलहाल वीरेंद्र आम आदमी पार्टी से जुड़ा हुआ था और आगामी विधानसभा चुनाव में टिकट लेने के प्रयास में लगा था. 
अगर वीरेंद्र के आपराधिक रिकॉर्ड की बात की जाए तो पुलिस फाइल के मुताबिक वीरेंद्र  नरेला थाने का घोषित अपराधी था. करीब 14 आपराधिक मुकदमे भी उस पर दर्ज थे. बताया यह भी जाता है की वीरेंद्र पहले दिल्ली के कुख्यात गैंगस्टर नीरज बवानीय के लिए काम करता था.
इस घटना के पीछे दो वजह निकलकर सामने आ रही हैं. पहली आपसी दुश्मनी प्लाट कब्जे की लेकर विवाद और दूसरा गैंगवार. टिल्लू और गोगी गैंग के नाम भी सामने आ रहे है. हालांकि परिवार राजनीतिक रंजिश की ओर भी इशारा कर रहा है.